जनसुनवाई में उठाए बिजली-पानी के मुद्दे
सिंचाईविभाग के रेस्ट हाउस में मंगलवार को विधायक डाॅक्टर किरोड़ी लाल मीना ने लोगों के अभाव अभियोगों की जन सुनवाई की। इस अवसर पर बिजली पानी सहित अन्य अनियमितताओं को लेकर ग्रामीणों ने रोष प्रकट करते हुए कार्रवाई की मांग की। विधायक ने मौके पर मौजूद अधिकारियों को समस्याओं का तत्काल निस्तारण कर पीड़ित को राहत देने के निर्देश दिए।
इस अवसर पर भट्ट कॉलोनी के लोगों ने सड़क किनारे रखी डीपी को हटवाने तथा बिजली के तारों को मकान के बीच से हो कर जाने से बड़ा हादसा होने की जानकारी दे कर कार्रवाई की मांग की। ग्रामीणों ने कहा कि शिफ्टिंग के नाम पर निगम राशि मांगता है जिसे वहन करना संभव नहीं है सार्वजनिक काम होने के कारण राशि विधायक कोष से दी जाए। जिस पर विधायक ने कहा कि नियमों में आता होगा तो राशि विधायक कोष से मंजूर कर दी जाएगी। इसी तरह मुकेश मीना रामगढ़ पचवारा ने कहा कि लोग बिजली के ट्रांसफार्मरों के लिए भटक रहे है जेईएन का व्यवहार ठीक नहीं है उन्होंने कार्मिकों पर डीपी देने के नाम पर चौथवसूली करने का भी आरोप लगाया।
इधर दूसरी तरफ गांगल्यावास सरपंच रामधन मीना ने कहा कि एईएन का कहना जेईएन नहीं मानता है लोग बिजली की आपूर्ति निर्धारित समय सीमा तक नहीं कर पाने से किसान परेशान है। इसी तरह पीपली पातलवास गांव में गत दिनों हुए हत्या कांड के मामले में ग्रामीणों का दल ने पहुंच कर घटना से जुड़े दोषी लोगो की शीघ्र गिरफ्तारी की मांग की है। मौके पर रामचरण पटया, शंभूलाल कुईवाला, शिवशंकर जोशी, दीपक चौधरी, अनिल बैनाड़ा, रामबिलास मीना डूंगरपुर, दीनदयाल मीना, सरपंच रामलाल मीना, दिनेश अग्रीका सहित अन्य लोगों ने भी विधायक को जन समस्याओं के बारे में जानकारी दे कर कार्रवाई की मांग की। इस अवसर पर तहसीलदार देवीराम मीना, एईएन रामनिवास मीना सहित अन्य अधिकारी मौजूद थे।
लालसोट. रेस्टहाउस में जनसुनवाई करते विधायक डाॅक्टर किरोड़ी लाल मीना।
hin_Deva hin_Deva hin_Deva hin_Deva bho_Deva